b'\n_START_ARTICLE_\nPandol & Sons\n_START_PARAGRAPH_\nPandol & Sons je ameri\xc4\x8dka vo\xc4\x87arska tvrtka. Jedan je od najve\xc4\x87ih gospodarskih subjekata u Delanu u Kaliforniji. 2011. imala je 900 radnika, u koje su ura\xc4\x8dunati i sezonski radnici._NEWLINE_Bavi se vinogradarstvom i vo\xc4\x87arstvom (ponajvi\xc5\xa1e borovnice). Nasade borovnica imaju u \xc4\x8cileu, Meksiku, Peruu, Argentini i SAD-u, a vinove loze u \xc4\x8cileu, Meksiku, SAD i Peruu. Nijedna tehnika opra\xc5\xa1ivanja vinove loze nije GMO._NEWLINE_Tvrtka ima veliku hladnja\xc4\x8du s prethladnja\xc4\x8dom u Delanu, skladi\xc5\xa1te u Del Campu, Nogales u Arizoni te skladi\xc5\xa1ne prostore na terminalu u Wilmingtonu, glavnoj ulaznoj luci SAD za uvoz ovakve osjetljive vrste robe._NEWLINE_Tvrtka je izvoznik \xc4\x8diji izvozni asortiman \xc4\x8dine gro\xc5\xbe\xc4\x91e, jabuke, tre\xc5\xa1nje, citrusi, dinje, nektarine, breskve, \xc5\xa1ljive, kru\xc5\xa1ke i sl., a izvozi diljem svijeta._NEWLINE_Tvrtka je osnovana 1940-ih kad su hrvatski iseljenici s Hvara Steve i Margaret Pandol koji su \xc5\xbeivjeli u Fresnu kupili 160 acrea zemlji\xc5\xa1ta blizu Delana. U po\xc4\x8detku su tih ratnih godina proizvodili krumpire za ratne potrebe. Posao su preuzela i njihova djeca. Zemlji\xc5\xa1te su pripremali, isu\xc5\xa1ivali i vodili te su 1949. posadili prve nasade vinove loze. Krajem 1950-ih su pro\xc5\xa1irili poslovanjem kupnjom zemlji\xc5\xa1ta u \xc4\x8cileu i Meksiku, \xc4\x8dime su mogli cijelu godinu uzgajati i ubirati gro\xc5\xbe\xc4\x91e. 1960-ih su po\xc4\x8deli hladnja\xc4\x8dama slati svoje proizvode na isto\xc4\x8dnu obalu, a 1970-ih su postali jednim od glavnih proizvo\xc4\x91a\xc4\x8da i uvoznika gro\xc5\xbe\xc4\x91a iz te zemlje. Premda su poslovanje pro\xc5\xa1irili i na uzgoj drugih vo\xc4\x87aka, poput jabuka, kakija, azijske kru\xc5\xa1ke, proizvodnja stolnog gro\xc5\xbe\xc4\x91a ostala im je glavna proizvodna grana.'